Gwers 3

**Y Phariseaid a’r Sadwceaid**

**Gweddi**

Nefol dad, plygwn ger dy fron gan geisio dy fendith feunyddiol yn ein bywyd. Wrth i ni ddarllen dy air heddiw, cymorth ni i werthfawrogi’r heriau a wynebai’r Phariseaid a’r Sadwceaid yn eu dydd. Boed i ni gadw ein golwg ar Iesu o hyd, gan ddeall mai credu yn ei berson a rhannu yn ei bwrpas ef yw diben ein bywyd. Amen.

**Darllen:** Mathew 16:1–12; Luc 18:9–14

**Cyflwyniad**

Ymddangosodd sect y Phariseaid tua chanrif a hanner cyn geni Iesu. Roedd yr Helenistiaid wedi cyflwyno credoau anghonfensiynol ac anghydffurfiol o safbwynt y traddodiad Iddewig, a chododd y sect dduwiol a bucheddol hon fel amddiffynwyr y ffydd. Ar sawl gwedd, roeddent yn awyddus i adfer y grefydd Iddewig a’i diwygio, a gellir canmol a gwerthfawrogi hynny. Tybir bod y Phariseaid yn bobl ddosbarth canol ag amcanion da a chrefyddol. Yn anffodus, roeddent yn canolbwyntio ar y gyfundrefn a’r credoau o safbwynt dynol, ond heb feddwl beth oedd gwir anian a bwriad Duw. Hwy a gasglodd y dogfennau ynghyd a’u galw’n Talmud. Hon oedd y ddogfen awdurdodedig a ddehonglai’r ddeddf Iddewig, ac aeth y pwyslais ar bwysigrwydd manylion yr is-gymalau yn hytrach na’r neges sylfaenol, sef bod Duw yn gariad cyfiawn a chyflawn. Camgymeriad y Phariseaid oedd codi mur o gwmpas y ddeddf er mwyn ei diogelu rhag ymyrraeth ddynol, heb weld eu bod hwythau’n ddynol ac yn barod i’w cyfiawnhau eu hunain.

Sect wahanol oedd y Sadwceaid, yn blaid y deml, ac roeddent yn debycach o fod yn uchelwyr, uchel-ael y drefn Iddewig. Prin yw’r cyfeiriadau Beiblaidd atynt, ac nid oes cyfeiriad iddynt yn Efengyl Ioan o gwbl. Aethant allan at Ioan Fedyddiwr yn yr anialwch (Mathew 3:7) ac mae Iesu yn galw’r Sadwceaid a’r Phariseaid yn ‘bobl ddrygionus ac annuwiol’. Ni allai’r Sadwceaid dderbyn fod Iesu wedi atgyfodi, gan iddynt fynnu aros gyda’r ddysgeidiaeth fod Sheol, sef ‘trigfan y meirw’ yn aros am y meirw, ac yn fan tywyll, ar wahân i Dduw. Derbyniai’r Phariseaid fod atgyfodiad yn bosibl, ac er bod cefndir a daliadau’r sectau hyn mor wahanol, roeddent am weld gwahardd Iesu o lwyfan byd.

**Myfyrdod**

Dywedir weithiau am bobl unllygeidiog nad oes neb sy’n fwy dall na’r sawl sy’n dewis peidio gweld, a rhyfeddod y ddwy sect grefyddol yma yw iddynt weld Mab Duw fel bygythiad i’w gwaith a’u gwerthoedd. Mae’n siŵr eu bod yn gwbl ddidwyll yn eu daliadau a’u bod yn awyddus i fod yn deyrngar i’w ffydd. Mae’n debyg fod eraill wedi ymddangos ar lwyfan hanes yn tybio mai hwy oedd y Meseia, ond i’r Phariseaid a’r Sadwceaid, sef gwarchodwyr y grefydd Iddewig, brofi’n wahanol.

Serch hynny, pan ddaeth Iesu i’w byd, nid oeddent yn ei adnabod. Nid cyfundrefn yw Cristnogaeth ond perthynas ag Iesu, y Duwdod mewn cnawd. Mae’n berygl i bob crefydd dybio’i bod, wrth warchod y gyfundrefn, yn gwarchod y ffydd. Nid dyn a greodd y ffydd; rhodd Duw yw hi, er cynnal pobl a’u cymodi â Duw. Mae’n berygl parhaus i Gristnogion o bob traddodiad enwadol ddyrchafu eu dehongliad o’r ffydd, gan wneud eu daliadau fel pe baent o Dduw, ac nid yn ymateb i Dduw. Mae angen i ni fod yn agored i dderbyn ein bod weithiau’n camddeall Gair Duw, am ein bod yn gwisgo sbectol o waith dyn ac nid yn gweld drwy ddatguddiad dwyfol.

**Gweddi**

Trugarha wrthym, o Dduw, pan fyddwn yn hawlio ein bod yn gwybod yn well nag unrhyw un arall. Dyro i ni wyleidd-dra a gostyngeiddrwydd ger dy fron di ac yng ngŵydd pobl eraill. Maddau inni, pan fyddwn yn ymddangos fel y crefyddwyr hunangyfiawn a geisiai reoli gwaith y deml, heb wasanaethu dy deyrnas di. Amen.

**Trafod ac ymateb:**

* A oes unrhyw rinwedd mewn canmol ein hunain gerbron Duw? Meddyliwch am enghreifftiau lle byddwn yn gwneud hynny (Luc 18:11–12).
* A oes modd bod yn ddidwyll yn ein ffydd ac eto’n anghywir yn ein hymarfer ohoni a’n dysgu arni (Mathew 16:12)?
* Aeth llawer o’r hyn sy’n ‘gyfundrefnol’ am ein crefydd ar goll yn ystod y pandemig – adeiladau a rheolau a phwyllgorau etc. Faint o frys sydd arnom i’w cael yn ôl?
* Ydych chi’n credu bod pobl hunangyfiawn, ‘Phariseaidd’, yn gallu cael eu newid? Pwy sy’n gallu eu newid nhw? (Philipiaid 3:6,7 ac Actau 9:1–9)